Document ID: 32012R0583

NARIADENIE KOMISIE (EÚ) č. 583/2012
z 2. júla 2012,
ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie polysorbanov (E 432 - 436) v kokosovom mlieku
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3 a článok 30 ods. 5,
keďže:
(1)
V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách a podmienky ich používania.
(2)
Uvedený zoznam sa môže zmeniť a doplniť v súlade s postupom uvedeným v nariadení Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (2).
(3)
Podľa článku 3 ods. 1 nariadenia (ES) č. 1331/2008 sa zoznam Únie obsahujúci prídavné látky v potravinách môže aktualizovať buď na podnet Komisie, alebo po podaní žiadosti.
(4)
Bola podaná žiadosť o schválenie používania polyoxyetylénsorbitanmonooleátu (polysorban 80, E 433) ako emulgátora v kokosovom mlieku, ktorá bola sprístupnená členským štátom.
(5)
Kokosové mlieko, ktoré je ovocným prípravkom vyrobeným z vnútornej vrstvy nachádzajúcej sa pod šupou kokosového orecha spolu s vodou procesom homogenizácie, nemôže zostať vo forme emulzie bez použitia emulgátora. Polyoxyetylénsorbitanmonooleát (polysorban 80, E 433) a polysorbany (E 432 - 436) vo všeobecnosti boli povolené ako najúčinnejšie emulgátory používané na tento účel v tretích krajinách.
(6)
Vedecký výbor pre potraviny pridelil vo svojom stanovisku z 8. júla 1983 (3) skupine polysorbanov (E 432 - 436) hodnotu prijateľného denného príjmu v úrovni 10 mg/kg telesnej hmotnosti/deň. V správe Komisie o dietetickom príjme potravinárskych prídavných látok v Európskej únii (4) sa dospelo k záveru, že polysorbany (E 432 - 436) si môžu vyžadovať posúdenie reálnejšieho príjmu na základe skutočných používaných hladín prídavných látok v potravinách. Očakáva sa, že Európsky úrad pre bezpečnosť potravín (ďalej len „úrad“) vykoná uvedené posúdenie príjmu počas prehodnotenia polysorbanov (E 432 - 436) do konca roka 2016, ako sa uvádza v nariadení Komisie (EÚ) č. 257/2010 (5). Dovtedy by sa mali z hľadiska možného rozšírenia používania preskúmať len látky v nevýznamnej miere prispievajúce k celkovému príjmu. Očakávaný príjem polysorbanov (E432 - 436) prostredníctvom ich použitia v kokosovom mlieku, posúdený na základe celkových údajov o distribúcii kokosového mlieka na trhu, ktoré poskytol žiadateľ, zostáva hlboko pod hodnotou prijateľného denného príjmu, a preto nebude viesť k významnej dodatočnej expozícii. Kokosové mlieko nie je často konzumovaným produktom, používa sa najmä na prípravu ázijských jedál a dezertov. Posúdený príjem je zanedbateľný a oveľa nižší ako 1 % prijateľného denného príjmu, preto sa jeho príspevok nepokladá za významný. Uvedené rozšírenie používania sa preto nepokladá za používanie, ktoré by malo viesť k obavám.
(7)
Komisia má podľa článku 3 ods. 2 nariadenia (ES) č. 1331/2008 požiadať úrad o stanovisko s cieľom aktualizovať zoznam Únie obsahujúci prídavné látky v potravinách stanovené v prílohe II k nariadeniu (ES) č. 1333/2008, okrem prípadu, keď sa nepredpokladá, že predmetná aktualizácia bude mať vplyv na ľudské zdravie. Keďže schválenie používania polysorbanov (E 432 - 436) ako emulgátorov v kokosovom mlieku predstavuje aktualizáciu tohto zoznamu, ktorá by nemala mať vplyv na ľudské zdravie, nie je nutné požiadať úrad o stanovisko.
(8)
V prílohe II k nariadeniu (ES) č. 1333/2008 sú polysorbany (E 432 - 436) povolené ako skupina, keďže patria do tej istej chemickej skupiny látok vymedzených ako zmesi čiastočných esterov sorbitolu a jeho mono- a dianhydridov s mastnými kyselinami. Preto je vhodné povoliť používanie polysorbanov (E 432 - 436) v kokosovom mlieku a nie iba používanie prídavnej látky v potravinách polyoxyetylénsorbitanmonooleátu (polysorban 80, E 433).
(9)
Podľa prechodných ustanovení nariadenia Komisie (EÚ) č. 1129/2011 z 11. novembra 2011, ktorým sa mení a dopĺňa príloha II k nariadeniu Európskeho parlamentu a Rady (ES) č. 1333/2008 vytvorením zoznamu Únie obsahujúceho prídavné látky v potravinách (6), sa príloha II, v ktorej sa stanovuje zoznam Únie obsahujúci prídavné látky schválené na používanie v potravinách a podmienky ich používania, uplatňuje od 1. júna 2013. S cieľom povoliť používanie polysorbanov (E 432 - 436) v kokosovom mlieku pred týmto dátumom je potrebné špecifikovať skorší dátum uplatňovania, pokiaľ ide o uvedenú prídavnú látku v potravinách.
(10)
Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť a doplniť.
(11)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO NARIADENIE:
Článok 1
Príloha II k nariadeniu (ES) č. 1333/2008 sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. júla 2012

Labels: 0
3
17